Gar leṣnaf-agi imaynuten n yifyar i d-ibanen deg lebni n usefru aqbayli atrar, ad naf ṣṣenf n wafir bu rebɛa yiḥricen 1, ssenf-agi n yifyar ulac tamtilt-is deg tgemmi tasefrant taqdimt, snulfan-t-id kra n yimedyazen n tallit tartart yecban: Ayt Mangella, d Maɛtub Lwennas. Takatit n ṣṣenf n wafir bu rebɛa yiḥricen, temmal-d daɣen udem nniḍen n tetrarit di lebni n usefru aqbayli, imi takatit-ines urǧin telli di leṣnaf-nni n yifyar iɣef ireṣṣa lebni n usefru amensay, takatit-agi n wafir bu rebɛa yiḥricen temmal-d anerni n tunṭiqin di lmizan n usefru aqbayli atrar.